Izdelava čokoladnih listov

Sladki čokoladni listi so lahko odlična dekoracija tort, pudingov, sadnih kup in drugih sladic. Zakaj jih ne bi pripravili sami? Mojster Goljat svetuje, kako. 


Temni čokoladni obliv ali (couverturo) raztopimo v vodni kopeli ali mikrovalovni pečici, pazimo le, da čokolade ne segrejemo preko 45° C. 

Stopljeno čokolado med občasnim mešanjem ohlajamo na njeno »delovno« temperaturo 31 °C. Če bomo ravnali po navodilih se bomo izognili sivih lis pri ohlajenih izdelkih. Uporabljamo bolj čvrste rastlinske liste lovorja ali bršljana. 

Segreto čokolado s čopičem namažemo na spodnjo stran listov, počakamo, da se strdi, nato premazane lista premažemo še enkrat in pustimo na sobni temperaturi vsaj ½ ure, da se strdijo.

Rastlinske liste odstranimo od čokolade in dobili smo lepe, svetleče čokoladne lističe, ki jih lahko uporabimo za dekoracijo razilčnih sladic.

Peka kruha v cvetličnem loncu

Ste vedeli, da se lahko peke dišečega domačega kruha lotite tudi v keramičnem cvetličnem loncu? Mojster Goljat vam za povrh ponuja še preizkušen recept za mešan rženi kruh. 

Cvetlični lonček obložimo s peki papirjem. Narežemo 4 trakove, katerih dolžino določimo tako, da izmerimo notranjo višino lončka, širino pa tako, da izmerimo zunanji obod in ga razdelimo s 4.

Na papir postavimo cvetlični lonček, obrišemo za 1 cm večji krog in ga izrežemo. Trakove postavimo v lonček tako, da se med seboj prekrivajo, na dno pa pritisnemo še izrezan krog tako, da se robovi zavihajo preko obloženega papirja.

Moke zmešamo. Kvasa ni potrebno posebej vzhajati, le zaradi lažjega postopka kvas raztopimo v mlačni vodi (ta naj ne presega 50o C). Iz sestavin (moke, kvasa, soli, sladkorja, maščobe, začimb in tekočine) zamesimo srednje gosto testo. Vzhajamo.

Vzhajnega pregnetemo, oblikujemo dva kosa, ju postavimo v s peki papirjem obložen in na sobno temperaturo segret cvetlični lonec.

Ponovno vzhajamo in pečemo pri 210 °C (začetna temperatura, med peko jo nekoliko zmanjšamo, da nam hlebčki ne potemnijo) 30 minut.

Domača priprava aromatiziranih sladkorjev

Ni nujno, da vanilin sladkor kupimo v trgovini. Sladkorje s posebnimi aromami lahko, po nasvetu mojstra Goljata, pripravimo tudi sami.

Domač pomaračni sladkor
Bio pamaranče operemo, osušimo in olupimo z lupilcem za krompir (samo oranžni del, brez belega),

olupke zmešamo s kristalnim sladkorjem (lahko tudi mletim), stresemo v posodo, jo zapremo in vsake toliko časa malo premešamo.

Sladkor se bo tako navzel pomarančne arome, uporabljamo ga lahko za posip ali pa za izdelavo piškotnih test. Na ½ kg sladkorja uporabimo olupke 4 pomaranč.

Domač limonin sladkor
Na enak način si lahko pripravimo limonin sladkor le da na ½ kg sladkorja uporabimo olupke 6 limon, uporabljamo ga v enak namen kot pomarančnega.

Domač vanilin sladkor
Domač vanilin sladkor pripravimo tako, da v posodo s kristalnim sladkorjem (lahko tudi mletim) dodamo vanilin strok, ki ga lahko razpolovimo po dolžini. Posodo zapremo in jo vsake toliko časa pretresemo. Sladkor se bo tako navzel vanilijine arome in pripravili bomo domač, aromatičen vanilin sladkor.

Kako pravilno trdo skuhamo jajca?

Jajca skuhati pa res zna vsakdo, porečete. Res? Sledite navodilom mojstra Goljata! Ste vedeli, da se kuhano jajce enakomerno vrti okoli svoje osi, surovo pa neenakomerno? In, da se sveže surovo jajce v vodi potopi, gnilo pa priplava na vrh? 

Jajca položimo v posodo s hladno vodo.

Prelijemo jih z malce kisa, da jih bomo lažje olupili.

[image: image15.jpg]



Počasi jih zavremo, odstavimo in pustimo v vodi pokrite 20 minut.

Jajca bodo ravno prav skuhana, pa še v hipu jih boste olupili.

Da se riž ne bo prijel posode

Vsaka gospodinja je že kdaj prismodila riž na dno posode za kuhanje. Mojster Goljat vam razkriva preprost trik, da se to ne bo zgodilo nikoli več. Obenem pa vam pokaže še, kako se lahko kuhanja riža lotite malce drugače.

Na dno posode položimo krožnik z vdolbenim delom proti dnu.

Zdaj v posodo vlijemo zadostno količino hladne vode.

V vodo dodamo riž in ga kuhamo v zaprti posodi.

Ko je riž skuhan, odvečno vodo precedimo skozi cedilo.

Da bo krompir res hrustljavo zapečen

Če hočemo speči hrustljavo pečen krompir, moramo osušene krompirjeve slane rezine pred peko povaljati v ostri beli moki. Mojster Goljat nam razkriva kako. 

Krompir olupimo in narežemo na rezine.

Osušimo ga s papirnato brisačo.

Posolimo ga in potresemo z ostro, belo moko.

Naložimo ga v pooljan pekač in ga še enkrat po želji prelijemo z oljem.

Da bodo umešana jajčka res rahla

Nekateri pravijo, da je umešanim jajcem treba dodati mleko, mojster Goljat pa vam svetuje, da jim dodate kar mineralno vodo. In odličen nedeljski zajtrk bo v hipu nared.

[image: image25.jpg]



Jajca ubijemo v posodo.

Primešamo jim 1 žlico gazirane mineralne vode na 1 jajce.

Razžvrkljamo jih z metlico. 

Stresemo jih na olje ali maslo in ob mešanju z metlico spečemo

Da se sol v solnici ne sprime

Ste se morda kdaj spraševali, zakaj v nekaterih restavracijah v solnico poleg soli natresejo zrnca riža? Mojster Goljat nam je razložil, da to počno zato, da se sol ne sprime v neuporabno kepo. Poskusite tudi sami!

Sol iz vrečke stresemo v kozarec. Vedno uporabljamo fino mleto sol.

Primešamo ji nekaj zrnc surovega riža. Riž namreč vleče zračno vlago nase in sol bo ostala sipka.

Riž in sol dobro premešamo in s pomočjo lijaka pretresemo v solnico.

Da bo olje zadišalo

Aromatizirano olje da jedem prav poseben okus. Mojster Goljat nam je razkril, da ni dovolj, da olju le dodamo dišeča zelišča, temveč ga moramo ob tem tudi segreti.

Na trgu ali vrtu izberemo zelišča kot so rožmarin, timijan, lovor, feferon, česen ali poper.

Olivno olje vlijemo v ponev, mu dodamo zelišča in ga segrejemo do 60 °C. 

Olje ohladimo.  Z zelišči napolnimo želeno steklenico. S pomočjo lijaka vanjo vlijemo še ohlajeno olje.

Tako pripravljeno olje lahko uporabljamo za kuho, solate in hladne predjedi, uporabno pa bo približno 6 mesecev.

Okrogle rožice iz kumare

Rožice ne rastejo le na vrtu, mimogrede lahko zaidejo tudi na vaš krožnik. Mojster Andrej Goljat vam tokrat predlaga, da jih izdelate iz kumar.

Oprano in osušeno kumaro z nožem postrani zarežemo od oboda kumare proti sredini v obliki stožca.

Paziti moramo le, da je ročaj noža približno pod kotom 30 stopinj, drugače bodo rožice preveč odprte. Za prašnike uporabimo rezance korenja.

Krožnik I: Okrogle rožice iz kumare, zložene v krog, s prašniki iz korenja so primerne za večje dekoracije.

Krožnik II: Okrogla rožica iz kumare s prašniki iz korenja in listi, narezanimi iz rezin korenja.

Marjetice iz pivskega korena

Pivski koren je večja različica korenja bele barve, ki ga nekateri imenujejo celo redkev. Mojster Andrej Goljat vam tokrat predstavlja, kako iz pivskega korena izdelati ljubke, dekorativne marjetice.

Olupljen pivski koren razpolovimo in na ravnem odrezanem delu v sredini naredimo z ravnim dletom (lahko uporabite profesionalna dleta ali pa tista za izrezovanje linoreza) luknjico, približno dva milimetra globoko. 

Z dletom od oboka korena zarezujemo po celem oboku proti sredini korena tako, da zarežemo en milimeter pod nivo luknjice. Ko smo zarezali vse liste, marjetico položimo na desko, koren ponovno odrežemo tako, da dobimo ravno ploskev in ponavljamo postopek.

V sredino marjetic z istim polkrožnim dletom iz olupljenega korenja izrežemo polkroglice in jih vstavimo v sredino marjetic. Za dekoracijo krožnika lahko dodamo liste origana. 

Kako pripravimo sladkorne laske, sladke okraske?

V eni izmed prejšnjih zvijač vam je mojster Andrej Goljat predstavil postopek priprave karamelne košarice. Da bodo vaše slaščice na pogled še bolj mikavne, vam tokrat predstavlja izdelavo sladkornih laskov, za katere prav tako potrebujete le sladkor in vodo.

V posodo nalijemo vodo, ji dodamo sladkor in kuhamo toliko časa, da dobimo svetel karamel. Ohladimo dno posode. Jedilne vilice pomakamo v karamel in z njimi sem ter tja, od stene do stene, mahamo v drugi, večji posodi ali plastični škatli, tako da nastajajo tanki sladkorni laski.

Postopek večkrat ponovimo. Ko se nabere dovolj sladkornih laskov, jih odstranimo iz posode.

Sladkorne laske uporabimo kot izviren dekorativni element pri različnih sladicah.

Labod iz lubenice

Ste kdaj, morda v knjigi ali na bogatem sprejemu navdušeno hvalili, kaj vse znajo iz sadja in zelenjave izdelati kuharski mojstri? Mojster Andrej Goljat vam tokrat predstavlja trik, s katerim boste lahko iz lubenice tudi vi izdelali imenitnega laboda.

Oprano lubenico osušimo, na spodnji strani jo spodrežemo tako, da stoji ravno. S flomastrom narišemo nanjo obliko laboda. Z nožem zarežemo pol centimetra globoko po celotnem obrisu. Z jedilnim špiritom odstranimo obrise flomastra.

Zgornjemu delu lubenice odstranimo olupek le toliko, da se prosojno vidi že rdeče meso lubenice. Ostalo zeleno silhueto laboda s trikotnim dletom dekorativno zarežemo, na glavi izrežemo oko. Glavo zarežemo od mesa lubenice do spodnjega dela laboda.

Sedaj pa z vsake bočne strani zarezujemo enakomerne polkrožne kanale proti vrhu; pazimo, da se na vrhu kanala lepo združita.

Iz ostanka olupka izrežemo zagozdo, da pri serviranju podpremo oziroma zagozdimo vrat, ki bo tako stal lepo pokonci.

Kako povsem preprosto pripravimo izvirno dekoracijo – karamelno košarico?

Tokrat vam bo naš mojster Andrej Goljat prikazal, kako iz le dveh sestavin, sladkorja in vode, enostavno pripravite izvirno dekoracijo za slaščice.

V posodo vlijemo vodo, dodamo sladkor in kuhamo toliko časa, da dobimo svetel karamel. Posodi takoj ohladimo dno. S kuhinjskimi vilicami vlivamo nitke na naoljen model ali narobe obrnjeno naoljeno zajemalko.

Počakamo, da se nekoliko ohladi, nato pa košarico ločimo od modela. 

Karamelno košarico uporabimo kot dekorativni element pri manjših sladicah.

Vrtnica iz paradižnika

Mojster Andrej Goljat vam predstavlja preprost trik, s katerim boste iz paradižnika izdelali dekorativno vrtnico, ki pa ni le za okras, saj jo lahko tudi pojeste. 

Srednje velik okrogel paradižnik z nožem zarežemo na vrhu.

Nato nadaljujemo z ostrim lupilcem za krompir in ga olupimo do konca.

Olupek položimo na desko z zunanjim delom olupka na dno. Del olupka, ki smo ga nazadnje odrezali, zavijamo proti drugemu koncu (delu, ki smo ga zarezali najprej), ko zavijemo do konca, se nam prikaže lepa vrtnica.

Za dekoracijo krožnika lahko dodate liste bazilike.

Košarica iz melone

Poleti ni težko najti sveže in dišeče melone, ki jo, primerno ohlajeno, narežemo na rezine in pojemo samo ali pa obloženo s tankimi rezinami pršuta. Kuharski mojster Andrej Goljat pa vam tokrat predlaga, da si iz melone izdelate imenitno košarico za sadje.

Oprani in osušeni meloni s flomastrom zarišemo obris košarice z ročajem in nazobčanimi stranicami. Spodnji del spodrežemo tako, da stoji ravno

Z ostrim nožem cik-cak zarežemo stranice tako globoko, da prerežemo meso melone, sedaj pa z nekoliko večjim nožem zarežemo ročaj.

[image: image59.jpg]



Obrise flomastra očistimo z jedilnim špiritom (najdete ga v Mercatorju). Stranska dela odstranimo, prav tako semena.

[image: image60.jpg]



Ročaj nekoliko stanjšamo in košarico napolnimo s poljubno sadno solato, na ročaj pa za okras pritrdimo cvetlico.

Kako najlažje zvrnemo kremo ali strnjenko iz modelčka?

Mojster Andrej Goljat vam tokrat predstavlja preprost trik, s katerim boste ohlajeno kremo ali strnjenko lažje zvrnili iz modelčkov.

Modelčke tanko namažemo z oljem

Nato jih obsujemo s sladkorjem v prahu.

Nato vanje nalijemo kremo ali strjenko in jih ohladimo.

Ko je krema ohlajena, jo brez težav zvrnemo iz modelčkov

Kako pravilno uporabljamo vok?

Vok je polkrožna ponev, ki za segrevanje svoje površine potrebuje tudi veliko toplotne energije ob strani. Z navadnimi pločevinastimi voki lahko to dosežemo na izredno velikih plinskih gorilnikih ali pa v štedilniku na trda goriva, kjer vok postavimo do polovice v ogenj. Vok, ki ga predstavljamo, pa je izdelan iz litine, primeren za naše gospodinjske štedilnike na plin, elektriko, steklokeramične plošče ali indukcijske plošče. Mojster Andrej Goljat je pripravil nekaj ključnih napotkov za pravilno uporabo voka.

Živila, ki jih pripravljamo v voku, vedno stresemo na zelo vroče olje, s katerim prej oblijemo tudi strani voka. Živila pražimo na hitro na dnu in po straneh voka.

Pri mešanju bodimo pozorni na prevleko voka, zato vedno mešajmo z dodanimi lesenimi mešali.

Če v voku pripravljamo različne jedi, ga vmes samo izplaknemo, tako da mu ne znižamo temperature. Pri pomivanju voka ne smemo uporabljati ostrih žičnatih pripomočkov, da ne poškodujemo prevleke.

Kako pravilno skuhamo testenine?

Kuhanje testenin je sicer preprosto opravilo, a ga je kljub temu potrebno opraviti pravilno. Premalo ali preveč kuhana testenina je težje prebavljiva in nam ne more pričarati gurmanskih užitkov niti prekrita z najboljšo omako. Kuharski mojster Andrej Goljat vam spet razkriva svoje male skrivnosti.

[image: image68.jpg]



Testenine kuhamo v veliki količini vrele slane vode, zato da se kuhajo prosto, ne da bi se sprijele (za 100 g testenin potrebujemo 1 l vode in 10 g soli). Vodo solimo, tik preden zavre (voda se trese), da povečamo silovitost vrenja.

Vanjo na široko stresemo testenine, jih premešamo in pokrijemo. Ko voda s testeninami ponovno zavre, odstranimo pokrovko in testenine kuhamo z zmernim vrenjem. Med kuho jih večkrat premešamo, da se ne primejo dna.

Edini način, da se prepričate, če so testenine kuhane al dente, je, da jih poizkusite. Kadar čutite, da niso prav nič surove, čeprav so še trdne, ne oklevajte in jih takoj odcedite. Cedilo večkrat temeljito pretresite, da se odcedi vsa voda. Testenin ne splakujemo z vodo, če pa hočemo testenine ohladiti za solate ali za kasnejše pogrevanje, jih odcejene stresemo v večjo posodo, dodamo nekaj kapljic olja, premešamo in ohladimo. Testenine pogrevamo izključno v vreli slani vodi, s tem jim dodamo svež videz in sočnost.

Kako namažemo in okrasimo rolado?

V eni od prejšnjih zvijač vam je mojster Andrej Goljat razkril, kako najlažje in najbolj učinkovito speči testo za rolado. Tokrat vam svetuje še, kako jo namažemo, obmažemo in posipamo.

Pečenemu testu odstranimo papir, testo obrnemo, ga navlažimo s sladkorno vodo in poljubnimi aromami ter namažemo s poljubno kremo. Rolado zvijemo.

Povrhu jo prav tako obmažemo s kremo, kar najlažje storimo tako, da od papirja, na katerem smo pekli, odtrgamo trak, ki ga zapognemo tako, da je gladka stran navzven. Nato obvijemo debelino obmazane rolade in potegnemo po celotni dolžini. Na ta način dobimo enakomerno gladko površino rolade.

Zdaj roladi z ene strani primaknemo ustrezno velik kos papirja, ki ga potresemo z mletimi praženimi lešniki (ali pa s kokosovo moko, mletimi orehi, mletimi mandlji, mandljevimi lističi ...), in zavalimo rolado po lešnikih. Vrnemo jo na začetno mesto, papir in ostanek lešnikov pa odstranimo.

Kako najhitreje pripravimo testo za rolado?

Mojster Andrej Goljat vam svetuje, kako najlažje in najhitreje pripravite biskvitno testo za rolado, ki jo lahko poljubno namažete in okrasite, ter z njo postrežete še tako zahtevnim gostom.

Potrebujemo:
· 4 jajca, 

· 80 g sladkorja, 

· 100 g bele mehke moke, 

· klobučni papir v velikosti pekača (lahko uporabite tudi peki papir). 

Jajca ločimo na rumenjake in beljake. Iz beljakov stepemo trd sneg, trdemu snegu med nadaljnjim stepanjem počasi dodajamo sladkor in stepamo toliko časa, da postane sneg gosta kompaktna masa (snega ne smemo stepati toliko, da se nam lomi; takrat je sneg preveč stepen in ni več uporaben).

Dodamo rumenjake in še 2 minuti stepamo, narahlo primešamo moko. Testo enakomerno debelo namažemo na s papirjem obložen pekač in pečemo pri 190° C (ventilacijska pečica) ali 210° C (klasična pečica). Biskvitno testo za rolado pečemo čim krajši čas, približno 8 minut, vzamemo ga iz pečice in ga obrnjenega (papir je na zgornji strani) ohladimo na pomokanem prtu. Testo lahko zvijemo šele čez nekaj ur.

Kako pripravimo kvasno - solno emulzijo za testo?

Mojster Andrej Goljat nam je tokrat prikazal, kako pravilno pripravimo kvasno-solno emulzijo za izdelavo nekoliko mehkejših kvašenih vrst testa. 

Za 1 kg belega kruha potrebujemo: 

· 2 dl hladne vode (16° C), 

· 4 dag kvasa, 

· 2 dag soli. 

Pripravimo jo tako, da kvas zdrobimo v posodo, mu dodamo sol, vodo, premešamo in postavimo na sobno temperaturo vsaj za 5 ur, najbolje pa je čez noč.

Recepte za peko kruha najdete tukaj.

Kako pripravimo čokoladne skodelice?

Pod prste smo pogledali mojstru Andreju Goljatu, ki nam je razkril, kako pripraviti slastne čokoladne skodelice, ki so odlična alternativa običajnim posodicam, saj jih lahko mirno pojemo.

[image: image80.jpg]



Čokolado stopimo, pri čemer pazimo, da je ne pregrejemo čez 45° C (pri merjenju temperature si lahko pomagamo z digitalnim termometrom za osebno uporabo, ki ima dovolj razpona). Med občasnim mešanjem jo ohlajamo do 31° C. 

Z njo v obliki kroga s premerom 12 do 13 cm namažemo papir za peko, potresemo čokolado s kokosovo moko in jo, ko se nekoliko ohladi, vendar je še vedno mehka, s papirjem vred položimo na kozarec.

Počakamo, da se strdi pri sobni temperaturi. Z ohlajene košarice previdno odstranimo papir za peko, nadevamo jo s poljubnimi kremami ali sadjem in ponudimo.
